
A ciszterci eszmények megjelenése a Vita Aelredi-ben

Rievaulx-i (Szent) Elréd apátként (1147–1167) való működése alatt Rievaulx a ciszterci rend legbefolyásosabb apátságává nőtte ki magát a 12. századi Angliában. Bár Elréd személyében a ciszterci rend egyik legfontosabb 12. századi képviselőjéről van szó, eddig szinte alig foglalkozott vele a magyar kutatás.
Életéről a legfontosabb rendelkezésünkre álló forrás, saját történeti és spirituális munkái mellett, a tanítványa és közeli barátja, Walter Daniel által jegyzett Vita Aelredi Abbatis Rievall’ című életrajz. A forrás – műfajából adódóan – elsősorban egy ideál bemutatására törekszik, így a benne rögzített információk is a hangsúlyozni kívánt eszménynek vannak alárendelve. Az Elrédről szóló életrajz egy lelkiségében sajátosan 12. századi ciszterci produktum, amely alkalmas volt arra, hogy dolgozatomban rajta keresztül bemutassam, hogy milyen eszményeket fogalmaznak meg a ciszterciek, mit tartanak fontosnak hangsúlyozni saját magukról, milyen tekintetben egyedülállók másokhoz képest. A dolgozatomban foglalkoztam azzal a kérdéssel, hogy Elréd miért pont a ciszterci rendbe lépett be a Vita Aelredi narratívája alapján, ugyanakkor arra is igyekeztem felhívni a figyelmet, hogy miképp fonódott össze a korabeli politikai helyzet a ciszterciek Angliában való megjelenésével, illetve Elréd (világi) kapcsolatai milyen szerepet játszottak a rievaulx-i monostorba való belépésében. Arra is rávilágítottam a szöveg alapján, hogy a rievaulx-i közösség életét meghatározó alapgondolat a felebaráti szeretet mellett a megbocsájtás volt. Mindkettő fontos témája a ciszterci teológiának és a 12. századi spiritualitásnak. A dolgozat utolsó fejezete Elréd „másik oldalát” mutatta be, amely némileg ellentmond a „világtól való elvonulás” ciszterci toposzának. Összességében elmondható, hogy Walter Daniel műve túlmutat az életrajzírón és a mű alanyán. Bemutatja, hogy a 12. századi reformszerzetesség milyen énképpel rendelkezett, miképp próbált meg magának helyet találni az egyre sokszínűbb szerzetesi világban.



